Mashaba voor kommissie gedaag oor inisiasiesterftesHerman Mashaba (Foto: ANA) Herman Mashaba, burgemeester van Johannesburg, is gedaag om voor die Kommissie vir die Bevordering en Beskerming van die Regte van Kulturele, Godsdienstige en Taalkundige Gemeenskappe (CRL) te verskyn wat ondersoek instel na die dood by inisiasieskole rondom die stad. Die kommissie het verlede jaar begin om inisiasiesterftes in die land te ondersoek. Verteenwoordigers van Tshwane, Ekurhuleni, Sedibeng en die Wes-Rand het almal verlede maand saam met provinsiale departemente en die polisie met die kommissie vergader. Volgens die kommissie het daar egter nie ŉ enkele verteenwoordiger van Johannesburg opgedaag nie. “Gedurende die vergadering het die kommissie die onbereidwilligheid opgemerk van die Stad Johannesburg om saam met ander belanghebbendes te werk om kriminele aktiwiteite wat as inisiasies verdoesel word in gebiede soos Orange Farm, Walkerville, Crown Mines en Ennerdale stop te sit,” het die kommissie in ŉ verklaring gesê. “Die kommissie het gevolglik vir [Mashaba] ooreenkomstig artikel 7 van die Wet op die Kommissie vir die Bevordering en Beskerming van die Regte van Kulturele, Godsdienstige en Taalkundige Gemeenskappe gedaag om voor die kommissie te verskyn.” Mashaba sal na verwagting vandag voor die kommissie in hul kantoor in Braamfontein verskyn.